钦定古今图书集成/明伦汇编/官常典/第723卷 > 杨震〈父宗闵 子居中 执中〉
## 钦定古今图书集成/明伦汇编/官常典/第723卷 > 杨震〈父宗闵 子居中 执中〉

按《宋史忠义传》：“震字子发，代州崞人。以弓马绝伦，为
安边巡检。河东军征臧底河，敌据山为城，下瞰官军。
诸将合兵城下，震率壮士拔剑先登，斩数百级，众乘
胜平之，上功第一。从折可存讨方腊，自浙东转击至
三界镇，斩首八千级，追袭至黄岩，贼帅吕师囊扼断
头之险拒守，下石肆击，累日不得进。可存问计，震请”
以轻兵缘山背上，凭高鼓噪，发矢石，贼惊走。已，复纵
火自卫。震身被重铠，与麾下履火突入，生得师囊及
杀首领三十人，进秩五等。还知麟州、建宁砦。初，契丹
之亡，其将小鞠䩮西奔，招合杂羌十馀万，破丰州，攻
麟、府诸城郭。震父宗闵领本道兵马，屡摧败之，俘其
父母妻子。靖康元年十月，太原陷，鞠䩮驱幽、蓟叛卒，
与夏人、奚人围建宁。扣壁语震曰：“汝父夺我居，破我
兵，掩我骨肉，我忍死到今，急举城降，当全汝躯命。”时
城中守兵不满百，震与战士约，斩一级赏若干。官帑
竭，继以家人服珥，吏士感激自奋。越旬，矢尽力乏，城
不守，与子居中、执中力战殁，阖门俱丧，唯长子存中
从征河北独免。明年，宗闵亦死事于长安，震时年四
十四。建炎二年，诏赠武经郎。存中贵，请于朝，谥曰“恭
毅。”